I fredags var der anledning til at tage debatten om udklædningsfester op igen. mBar, Studenterhuset ved Biocenter på Københavns Universitet, har holdt oktoberfest. Et velkendt festtema på denne tid af året.

I beskrivelsen af begivenheden på Facebook skrev de oprindeligt:

»Så let røven og klem den i et par lidt for stramme lederhosen, sug hofterne ind, hop i korset og ballerinaskørt, hiv det gode humør og den ekstra store pung frem og slå et kæmpe smut forbi den suverænt største fejring af oktober, hvede og slagermusik.«

En beskrivelse der til forveksling lyder som en rigtig god aften. Men i forlængelse af diskussionen om udklædninger på universiteterne, kan man undre sig over, hvad forskellen på lederhosen og en sombrero er.

Foto: Lukas Barth-Tuttas/Ritzau Scanpix.

Rektor for Københavns Universitet, Henrik C. Wegener, kender ikke til begivenheden i mBar men griner og påpeger, at der er en grundlæggende forskel, og at det handler om, at et introforløb er underlagt strengere krav til inkluderende adfærd.

Både du og prodekan Stine Jørgensen understreger begge, at reglerne er skrappe, fordi det foregår indenfor en ramme, der hedder »introforløb«. Havde det været anderledes, hvis det var sket til en fredagsbar?

»Ja, det tror jeg. Der er rammerne i hvert fald anderledes. Der har du som studerende mulighed for at blive væk.«

Og er det argumentet: At man har mulighed for at blive væk fra en fredagsbar – og ikke en introtur?

»Det er i hvert fald en grund. Den ene grund er, at du har mulighed for at blive væk. Det er selvfølgelig stadig ærgerligt, hvis de studerende bliver væk fra sociale arrangementer, fordi de føler sig stigmatiserede. Der må vi leve med, at vi ikke kan skabe en situation, hvor alle kan føle sig tilpas hele tiden. Rusturen er en speciel kontekst, fordi du er sammen med fremmede, som skal blive dine venner de næste fem år. Det er ærgerligt, hvis folk ikke kommer med på baggrund af et tema. Tabet er større, hvis nogen bliver væk. Derfor ser vi hellere, at folk skifter en mexicanerhat ud med en tyrolerhat.«

Jeg kunne se, at der i fredags er blevet holdt oktoberfest i en fredagsbar, hvor man opfordrer til at iføre sig »lederhosen«. Hvad er forskellen på dét og en mexicanerhat?

»Pudsigt, at jeg sagde tyrolerhat så. Konteksten er jo forskellig. Hvis der kommer en studerende fra Bayern, der føler sig pinlig og indædt over, at unge danskere klæder sig ud og opfører sig tosset, kan vedkommende jo vælge at blive væk. Noget andet er, at det ikke er en negativ stereotyp. Men det er selvfølgelig altid et fortolkningsspørgsmål, om du gør grin med nogen og morer dig på bekostning af nogle andre. Der er ikke noget entydigt facit, men jeg har svært ved at forestille mig, at en gruppe studerende kom og klagede over oktoberfest-tema.«

Er dit indtryk af temaerne fra introforløbet i år, at intentionen var at more sig på andres bekostning på grund af en negativ stigmatisering?

»Jeg var ikke med i beslutningen, men det var min forståelse, fordi det foregik i en Trump-tematik. Det var et Trump-tema, hvor White Trash og mexicanere indgik. I den tematik er det nemt at forestille sig, at et mexicansk udklædningstema kunne komme i en negativ, stereotyp fortolkning.«

I weekenden delte folketingskandidat, Henrik Sørensen, begivenheden på sin Facebook. Her påpegede han ironien i at iføre sig lederhosen og ikke mexicanerhatte. Efterfølgende har de studerende omdøbt begivenheden til »Henrikfest.«